### NN 49/2024 (26.4.2024.), Odluka Ustavnog suda Republike Hrvatske broj: U-IIIA-1009/2024 od 14. ožujka 2024.

USTAVNI SUD REPUBLIKE HRVATSKE

845

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Ingrid Antičević Marinović, predsjednica Vijeća te suci Mato Arlović, Snježana Bagić, Davorin Mlakar, Rajko Mlinarić i Miroslav Šumanović, članovi Vijeća, u postupku koji je ustavnom tužbom pokrenula Neli Skorić iz Zagreba, na sjednici održanoj 14. ožujka 2024. jednoglasno je donio

ODLUKU

I. Ustavna tužba se usvaja.

II. Općinski sud u Splitu, Stalna služba u Starom Gradu dužan je donijeti odluku u predmetu pod brojem Z-24850/2020 u najkraćem mogućem roku, ne duljem od šest (6) mjeseci računajući od prvog dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositeljici ustavne tužbe, Neli Skorić iz Zagreba, Ivanićgradska 62, određuje se primjerena naknada zbog povrede prava zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) u iznosu od 765,00 eura.

IV. Naknada iz točke III. izreke isplaćuje se iz Državnog proračuna u roku od tri (3) mjeseca od dana podnošenja zahtjeva podnositeljice Ministarstvu pravosuđa i uprave Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Neli Skorić iz Zagreba (u daljnjem tekstu: podnositeljica) podnijela je 29. veljače 2024. ustavnu tužbu smatrajući da je zbog dugotrajnosti postupka koji se vodi pred Općinskim sudom u Splitu, Stalnom službom u Starom Gradu pod brojem Z-24850/2020 povrijeđeno ustavno pravo na suđenje u razumnom roku zajamčeno člankom 29. stavkom 1. Ustava.

2. Za potrebe ustavnosudskog postupka izvršen je uvid u akte iz spisa predmeta i podatke koji su javno dostupni putem aplikacije Ministarstva pravosuđa.

II. PREGLED RADNJI U POSTUPKU

3. Zemljišnoknjižni ispravni postupak pokrenut je 19. kolovoza 2020. dostavljanjem prvostupanjskom sudu prijedloga podnositeljice za pokretanje i otvaranje pojedinačnog ispravnog postupka za z.k. uložak broj 733 k.o. Jelsa, na k.č. broj 1231/23, na način da se kao suvlasnica te čestice u 1/6 upiše podnositeljica.

U postupku nije bilo nikakvih radnji pa je podnositeljica 27. lipnja 2022. i 21. studenoga 2022. požurila postupanje nadležnog suda.

Do sada nije riješeno o podnesem zahtjevu.

4. Zbog povrede prava na suđenje u razumnom roku podnositeljica se obratila predsjednici Općinskog suda u Splitu koja je rješenjem broj: Su-Gzp I-9/2023 od 6. veljače 2023. prihvatila njezin zahtjev te odredila rok od šest mjeseci za okončanje tog zemljišnoknjižnog postupka.

4.1. Ustavnu tužbu podnositeljica je podnijela 29. veljače 2024.

III. MJERODAVNO PRAVO

5. U glavi VI. (članci 63. – 70.) Zakona o sudovima (»Narodne novine« broj 28/13., 33/15., 82/15., 67/18. i 21/22., u daljnjem tekstu: ZoSud/13) pod nazivom »Zaštita prava na suđenje u razumnom roku« propisan je model zaštite prava na suđenje u razumnom roku.

IV. DOPUŠTENOST USTAVNE TUŽBE

6. Sukladno stajalištu Ustavnog suda iz rješenja broj: U-IIIA-322/2014 od 23. prosinca 2014. (»Narodne novine« broj 8/15.) jedna od pretpostavki za dopuštenost ustavne tužbe podnesene na temelju članka 63. Ustavnog zakona zbog povrede prava na suđenje u razumnom roku jest ta da je podnositelj prethodno koristio dopušteno pravno sredstvo protiv nerazumne duljine postupka.

6.1. Budući da je prije podnošenja ustavne tužbe podnositeljica koristila pravna sredstva koja su joj bila na raspolaganju, Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

V. OSNOVANOST USTAVNE TUŽBE

7. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenosti predmeta, ponašanju podnositelja i nadležnih tijela te važnosti predmeta postupka za podnositelja.

1) Duljina sudskog postupka

8. Zemljišnoknjižni postupak započeo je 19. kolovoza 2020., podnošenjem prijedloga nadležnom zemljišnoknjižnom sudu, te do sada nije okončan. Postupak je do donošenja ove odluke trajao ukupno tri (3) godine, šest (6) mjeseci i 25 dana.

Ustavna tužba podnesena je 29. veljače 2024. a do tog dana zemljišnoknjižni postupak nije bio okončan.

2) Složenost sudskog predmeta

9. Ustavni sud ocjenjuje da se u konkretnom slučaju ne radi o složenijem predmetu.

3) Postupanje nadležnih sudova

10. Postupak se u razmatranom razdoblju vodio pred prvostupanjskim sudom koji unatoč odluci predsjednice Općinskog suda u Splitu, nije donio odluku o prijedlogu podnositeljice u određenom mu roku.

4) Ponašanje podnositeljice ustavne tužbe

11. Ustavni sud ocjenjuje da podnositeljica ustavne tužbe nije pridonijela duljini ostavinskog postupka. Podnositeljica je podnijela zahtjev za zaštitu svog prava na razumnu duljinu sudskog postupka pred nadležnim tijelom.

VI. OCJENA USTAVNOG SUDA

12. Ustavni sud utvrđuje da se ostavinski postupak u pravno relevantnom razdoblju vodio više od tri (3) godine i pet (5) mjeseci, a uzevši u obzir da se radi o zemljišnoknjižnom ispravnom postupku u kojem nije provedena niti jedna radnja, te da postupak do danas nije okončan, Ustavni sud ocjenjuje da je podnositeljici povrijeđeno pravo da sud u razumnom roku odluči o njenim pravima i obvezama, koje je zajamčeno člankom 29. stavkom 1. Ustava.

Izreka odluke

Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednik Općinskog suda u Splitu dužan dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točki II. izreke ove odluke.

13. Sukladno članku 63. stavku 3. Ustavnog zakona, donesena je odluka kao u točkama III. i IV. izreke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

14. Odluka o objavi temelji se na članku 29. Ustavnog zakona (točka V. izreke).

Broj: U-IIIA-1009/2024
 Zagreb, 14. ožujka 2024.

USTAVNI SUD REPUBLIKE HRVATSKE

Predsjednica Vijeća
 Ingrid Antičević Marinović, v. r.